text: 
  Sådan mener drabsafdelingen i København nu, at bombe-attentatet mod 
  Internationale Socialister skete klokken 11.32 i mandags.
  
  Tekniske eksperter har nu slået fast, at eksplosionen skyldtes en 
  meget kraftig bombe, og alt tyder på, at bomben blev afleveret af 
  postbudet, der klokken 8.45 mandag lagde den tykke prøvekuvert i " 
  Internationale Socialisters " postkasse.
  
  BOMBE-KRATER
  
  " Bordpladen på skrivebordet er pulveriseret, og bomben har lavet et 
  dybt krater i gulvet nedunder. Det taler for, at bomben er 
  eksploderet, da han har åbnet pakken, " siger kriminalinspektør Bent 
  Hansen, drabsafdelingen.
  
  Politiets teknikere har ikke fundet rester af bomben endnu, men 
  kilovis af materiale, der er samlet på stedet, skal nu fin-sorteres 
  og undersøges.
  
  I går holdt politiets teknikere møde med sprængstof-eksperter fra Farum 
  Kasernes ingeniør-tropper, men endnu kan politiet ikke sige, hvilket 
  sprængstof der er brugt. Men der må være tale om sprængstof, der 
  også giver en kraftig brandpåvirkning.
  
  I dag holdes et nyt møde med andre sprængstofeksperter i forsøget på 
  at fastslå sprængstof-typen.
  
  
  
  